Papersnake/gushiwen huggingface dataset:
乞巧吟
弘历（清代）

小巧害其身，大巧害及人。倏忽凿混沌，反以丧天真。

五音令耳凿，五色令目昏。离娄与公输，技也宁足论。

彼巧如可求，得失亦已分。况其不可求，跪拜何纷纭。

今夕乃七夕，瓜果良具陈。中庭供星象，河鼓与天孙。

再拜前致辞，欲言还逡巡。惟愿乞大拙，犹可守吾纯。
题娱晖亭四首 其二
唐时升（明代）

春霁耰锄札札，昼长棋局登登。行就南邻酒伴，立谈北寺归僧。
精严昂老请赞
释妙伦（宋代）

轩昂气宇，矍铄精神。
木鸡马铃薯成鸾凤，刍狗逼作麒麟，
世上知心能几人。
其夕容易得乐园诘朝将赋诗
司马光（宋代）

平晓何人汲井华，辘轳声急散春鸦。
开园更有四五日，映叶尚春三两花。
宿病岑岑犹带酒，无眠耿耿不禁茶。
自嫌行乐妨年少，遽索篮舆且向家。
和罗巨济山居十咏
杨万里（宋代）

漫浪真堪老，丁宁勿语人。
屐痕浑似齿，巾角小於纶。
从事固不恶，贤人也似醇。
空瓶未应卧，只恐恼比邻。
风草不留霜
王景中（唐代）

繁霜当永夜，寒草正惊风。飘素衰蘋末，流光晚蕙丛。

悠扬方泛影，皎洁却飞空。不定离披际，难凝蘙荟中。

低昂闲散质，肃杀想成功。独感玄晖咏，依依此夕同。
寄冯敬叔
沈鍊（明代）

同作他乡客，嗟余更滞留。关山明月夜，边塞白云秋。

汉阙孤臣梦，胡笳万里愁。桑乾河水近，知是忆并州。
三年
宋祁（宋代）

三年宦牒托东侯，旌荡危心斛貯愁。
一命鸿毛徒许国，单身萤火若惊秋。
不眠
晁说之（宋代）

孤客危冠不得眠，清灯古像共安禅。
鬼神未用来听法，我自观心绝世缘。
和田家 其七
赵希逢（宋代）

赢粮破晓自薪樵，有米无柴著甚烧。更有一般欠区处，淡餐粝饭鼎中焦。
太上皇帝灵驾发引挽歌词六首 其三
范成大（宋代）

箫勺妖氛静，甄陶叶气还。春回慈殿驾，天作祐陵山。

开辟风云惨，登平日月閒。艰难虽独瘠，寿域遍人间。
七夕遇雨访石堂先生
熊禾（元代）

东都亦论道，忽梦金光身。
太和岂无治，髽发终殊伦。
夜半一炷香，命世胡邅屯。
芙蓉峰
郑芝秀（宋代）

芙蓉峰插最高峰，上有仙台近碧空。
不惮攀萝登绝顶，俯盾尘世一樊笼。
与诸同僚偶会赋八题·秦淮柳
苏颂（宋代）

古树枕淮流，桥边与亭畔。
借问植秦堤，何如在隋岸。
南朝正佳丽，绮陌多攀玩。
嗟今非昔时，荣悴俱可叹。
拟古
张九成（宋代）

促装何喧喧，西笑都门道。
出门何所见，王孙媚春草。
绿鬓仍朱何，未信人间老。
去去谨勿迟，功名苦不早。
君看郭令公，书二十四考。
丈夫自足珍，珠金何用宝。
先余册岷府曾过茶陵兹冯使君招饮即席呈谢时使君初任也
林熙春（明代）

皇华曾此度湘流，此日重经太乙楼。桐叶三年封帝子，萍踪千里晤君侯。

风临夏屋劳前席，云拥春台解敝裘。圣主恩深投不远，长沙东望即瀛洲。
四序回文十二首 其三 夏
宇文虚中（宋代）

暴雨随云骤，惊雷隐地平。好风摇箑透，轻汗挹冰清。
少年行
邵谒（唐代）

丈夫十八九，胆气欺韩彭。报仇不用剑，辅国不用兵。

以目为水鉴，以心作权衡。愿君似尧舜，能使天下平。

何必走马夸弓矢，然后致得人心争。
和芥庵韵
陈耆卿（宋代）

孟轲谈一本，孔子号无我。
圣贤超警趣，不作流俗堕。
故能贯堪舆，中立而不颇。
黄冠宗无为，衲子只打坐。
言若高峭甚，又与圣贤左。
须於真实处，大海稳扶柁。
须於疑似间，曲户牢着锁。
世道震遂泥，人心履俱跛。
竞作夔怜蟀，徒劳螟祝臝。
芥庵之心镜，渊珠光彻颗。
常时足欢娱，此日类坎轲。
乃能贞其颐，不为名利杂。
敲棋声落枰，哦诗气摧垛。
此外澹一视，泰山如草蓏。
未妨师孔孟，匪涉佛老情。
汩余抱孤戆，匪惟絷庸琐。
涉世虽云阔，诣理犹未妥。
正性水下月，邪焰风中火。
因子当自强，朝闻夕死可。
送闻侍者游方
管讷（明代）

习得僧仪已绝群，龙门宗旨更多闻。飘然一锡诸方去，踏遍青山万里云。
小桥
彭炳（元代）

落花如雪马蹄香，几树黄鹂欲断肠。
行到小桥春影碧，一沟晴水浸垂杨。
次韵叶少蕴内翰丈霅川上买得弁山石林二首 其一
李纲（宋代）

翰林风度世间无，炯若清冰置玉壶。暂向霅川谋小隐，未应鲁玉舍真儒。

平泉草木何须记，杜曲桑麻幸可图。我亦新沾散人号，浮家正欲老江湖。
州学饯送解发进士
蔡襄（宋代）

朝家岁取天下士，官守小大悉分治。
育材论荐苟失宜，德业英豪苦难致。
予尝备员内供奉，作书参议科场事。
乡举察廉未易复，责其节行在长吏。
策之当世之大务，适时可以观周智。
问之六经之归趣，知言可以见精意。
众贤一划天子可，开设学校朔南被。
世儒苟欲便有司，诏令初传寻已置。
今年郡国选多士，糊名仍旧搜瑕纇。
常忧玑贝随手遗，往往中夜起不寐。
拆封辩号指姓名，十九冥合州人议。
耽耽黌舍秋景长，芳肴旨酒邀宾醉。
惜哉今乐与古异，遣士礼数不能备。
霜天寥寥万象清，健风开送群飞翅。
大明帝居一气傍，春日照耀桐槐翠。
勉思奇策当天心，厚禄荣名时所贵。
时之所贵亦外物，君子存诚思远至。
过徐太岩池馆
梁炫（明代）

徐卿台榭郡衙东，忆昔招游兴未穷。一自蕖荷凋肃露，漫令罗幌怯西风。

不悲悬磬频司马，藉有遗书附阿戎。此日陇头留剑后，可堪回首夕阳东。
赠程秘书
卢象（唐代）

客自岐阳来，吐音若鸣凤。孤飞畏不偶，独立谁见用。

忽从被褐中，召入承明宫。圣人借颜色，言事无不通。

殷勤拯黎庶，感激论诸公。将相猜贾谊，图书归马融。

顾余久寂寞，一岁麒麟阁。且共歌太平，勿嗟名宦薄。
寄题庐山二林寺
无可（唐代）

庐岳东南秀，香花惠远踪。名齐松岭峻，气比沃州浓。

积岫连何松，幽崖越几重。双流湓隐隐，九派棹憧憧。

山限东西寺，林交旦暮钟。半天倾瀑溜，数郡见炉峰。

岩并金绳道，潭分玉像容。江微匡俗路，日杲晋朝松。

棕径新苞拆，梅篱故叶壅。岚光生叠砌，霞焰发高墉。

窗籁虚闻狖，庭烟黑过龙。定僧仙峤起，逋客虎溪逢。

濩落垂杨户，荒凉种杏封。塔留红舍利，池吐白芙蓉。

画壁披云见，禅衣对鹤缝。喧经泉滴沥，没履草丰茸。

翠窦欹攀乳，苔桥侧杖筇。探奇盈梦想，搜峭涤心胸。

冥奥终难尽，登临惜未从。上方薇蕨满，归去养乖慵。
密云
纳兰性德（清代）

白檀山下水声秋，地踞潮河最上流。
日暮行人寻堠馆，凉砧一片古檀州。
晴晚立田间二首
赵蕃（宋代）

负稻赪肩已，腰镰裹饭归。
犬能迎别径，儿亦候幽扉。
共说去年熟，却愁今岁饥。
及閒还治圃，促妇更鸣机。
漫兴 其一
张修府（清代）

秋阴漠漠院生苔，被冷黄绸晓梦回。天与愁人苏病骨，满山凉雨送诗来。
南归对客
汪元量（宋代）

北行十三载，痴懒身羁孤。
勒马向天山，咄咄空踟蹰。
穷阴六月内，白雪飞穹庐。
冷气刺骨髓，寒风割肌肤。
饥餐枣与栗，渴饮酪与酥。
弃置勿复言，言之则成迂。
前年走河北，荆榛郁丘墟。
夜宿古战场，鬼物声呜呜。
去年及淮南，黄尘翳行裾。
长流漂白骨，满目皆畏途。
今年归湖山，乔木依故居。
堂前双老亲，粲粲色敷腴。
壁间岂无琴，床头亦有书。
友朋日过從，可嬉仍可娱。
开轩耿晴色，梅花绕庭除。
呼儿斫海鲸，新篘酒盈壶。
偶尔得生还，相对真梦如。
万事一画饼，百年捋髭须。
向来误儒冠，今也无壮图。
且愿休王师，努力加饭蔬。
自灌县勘都江堰还成都道中书所见
丁宝桢（清代）

去日谷栖田，来时草履屋。岁功已告成，农事应休沐。

侵晨度陌阡，翻犁听叱犊。偶问田间人，胡为日驰逐。

答言霜降逾，播谷兼种菽。天时不可留，人工应求速。

逸居虽足思，妻子安所畜。吾侪终岁劳，有秋便云福。

我闻语未终，私心如转轴。力穑如此勤，犹恐缺饘粥。

念彼城市民，坐饱太仓粟。彼虽前生缘，酖毒已暗伏。

试看转瞬间，饥饿满沟渎。
惜分飞 桂花
沈端节（宋代）

喜入眉心黄点莹。珠佩玲珑透影。风露萧萧冷。梦回月窟香成影。

秋后情怀君莫问。拼了因他瘦损。不似寻常韵。细看没处安排闷。
为季和弟作溪堂扁榜赋唐律一首纪实
许及之（宋代）

鸰原分派住松山，溪绕山围屋数间。今少蓬成今宅相，旧将军写旧堂颜。

移来城市真堪贵，才混嚣尘便等閒。教子教孙风月夜，琴书声里水潺潺。
偈颂一百零二首
释慧远（宋代）

老婆二八少年时，羞向人前舞枯枝。
而今要嫁便改嫁，谁管傍人说是非。
颂证道歌·证道歌
释印肃（宋代）

大施门开无拥塞，何须远劫方修得。
只要无心直下休，一颗圆光非异色。
次韵员子春游马溪二首 其一
李新（宋代）

有花栽性地，馀法寄灯房。虬蜿骈松瘦，钟寒殷谷长。

赤髯班石坐，白骥踏云骧。一夕参玄客，森森出虎场。
善恶吟
邵雍（宋代）

君子学道则务本，小人见利则忘生。
务本则非礼不动，见利则非贿不行。
崖门吊古三首 其一
吴旦（明代）

舆图尽属一行宫，忍见妖星堕海中。阳厄九时胡有运，数逢奇海士无功。

山藏战血应为碧，水出游魂半是虹。欲吊英灵何限恨，萧萧松柏起凄风。
栖岩寺
薛嗣昌（宋代）

出郭自然尘事少，携家况作栖岩行。
千寻尽处暮云碧，万籁息岩霜月明。
林外扶疏竹影碎，岭头依约松风声。
他年若此卜幽隐，兴来更遂登临清。
书怀四首 其一
胡宏（宋代）

秋风送尽炎威，日色凄凉半掩。皇天不断春工，红我芙蓉万点。
湘中馆饯定叟弟分韵得位字
张栻（宋代）

江楼倚夜阑，樽酒留客醉。
挽衣更小语，不尽今夕意。
吾家德义尊，此岂在名位。
勉哉嗣芬芳，停此宽别思。
城南行
刘攽（宋代）

八月江湖秋水高，大堤夜坼声嘈嘈。
前村农家失几户，近郭扁舟屯百艘。
蛟龙婉蜒水禽白，渡头老翁须雇直。
城南百姓多为鱼，买鱼欲烹辄凄恻。
满庭芳
蒋春霖（清代）

黄叶人家，芦花天气，到门秋水成湖。携尊船过，帆小入菰蒲。

谁识天涯倦客，野桥外、寒雀惊呼。还惆怅、霜前瘦影，人似柳萧疏。

愁馀。空自把、乡心寄雁，泛宅依凫。任相逢一笑，不是吾庐。

漫托鱼波万顷，便秋风、难问莼鲈。空江上，沈沈戍鼓，落日大旗孤。
连日作雨苦热
陆游（宋代）

天地一气尔，阴阳司阖开，郁蒸以为雨，回薄以为雷。
久郁无所泄，造化安在哉？衣其欲雨时，虽天不能回。
此岂降自天，其实有自来。
所以屈宋辈，千载有余哀。
次韵子瞻十一月旦日锁院赐酒及烛
苏辙（宋代）

铜钚玉锁闭空堂，腕脱初惊笔札忙。
红烛遥怜风雪暗，黄封微泻桂椒香。
光明坐觉幽阴破，温暖深知覆育长。
明日白麻传好语，曼声微绕殿中央。
挽杜华父
陆文圭（元代）

乡里多遗老，朝延少用儒。
公初升国学，官止教生徒。
术道心独壮，尤时骨已胩。
遥知埋玉处，风雨暗山隅。
晚雨后过城东
沈遘（宋代）

东城雨始歇，紫陌无纤埃。佳气四面起，游光泛楼台。

日莫市井合，叫舞何喧豗。我时骑过之，顾瞻颜屡开。

欣其幸如此，平岁无愁猜。吾人虽安坐，犹能咏康哉。
次韵呈明侍郎邦衡
林光朝（宋代）

声教从今已远覃，翩翩作者问谁堪。
石经犹有中郎蔡，金匮曾夸太史谈。
至竟银钩并铁画，相传梅北到天南。
诸生考古头浑白，禹穴何时更许探。
会诸官韩亭 其三
章元振（宋代）

我爱韩亭好，霜空宿蔼收。望中江入海，应有济川舟。
新晴书事上知府宋谏议
魏野（宋代）

美化何因见，民歌处处同。
雨申诸县足，狱奏半年空。
郡阁烟光里，人家霁色中。
偶吟知浅拙，将献愧明公。
马华父母叶氏挽章
王柏（宋代）

力疾呼儿语，民方弄潢池。
儿职不可缓，母疾尚可为。
绣衣才出境，萧斧旋芟夷。
百姓得奠枕，归来拜慈帷。
母训不敢坠，母喜开双眉。
阴功覃雨露，庆报当期颐。
孟夏草木长，庭萱何遽萎。
平生事俭约，犹有嫔时衣。
熏炉经卷静，不复朝莫披。
西风秋又晚，萸菊思年时。
瞿瞿临祖奠，清血应涟洏。
明朝鹤岩道，旧冢连新悲。
吕待制所居八咏·半隐
王炎（宋代）

举世竞宠利，嗜进无肯休。
山林槁项辈，又乏经济谋。
朅来半隐寮，再拜瞻吕侯。
袖手辞富贵，结庐清且幽。
我从为儿时，久矣闻风流。
父老数时贤，若人真少俦。
已覆金瓯名，姑作绿野游。
四海望霖雨，争欲挽之留。
向来钓璜老，一出扶宗周。
廊庙方侧席，公肯幡然不。
题王诜都尉画山水横卷三首
苏辙（宋代）

摩诘本词客，亦自名画师。
平生出入辋川上，鸟飞鱼泳嫌人知。
山光盎盎著眉睫，水声活活流肝脾。
行吟坐咏皆自见，飘然不作世俗词。
高情不尽落缣素，连峰绝润开重帷。
百年流落存一二，锦囊玉轴酬不訾。
谁令食肉贵公子，不学父祖驱熊罴。
细毡净几读文史，落笔璀璨传新诗。
青山长江岂君事，一挥水墨光淋漓。
手中五尺小横卷，天末万里分毫厘。
谪官南出止筠颍，此心通达无不之。
归来缠裹任纨绮，天马性在终难羁。
人言摩诘是前世，欲比顾老疑不痴。
桓公崔公不可与，但可与我宽衰迟。
怜君将帅虽有种，多群智慧初无师。
篇章后发已可骇，丹青妙绝当谁知。
自言五色苦乱目，况乃旨酒长伤脾。
手狂但可时弄笔，口病未免多微词。
歌钟一散任池馆，幅巾静坐空书帷。
偶従禅老得真趣，此身不足非财訾。
世间翻覆岸为谷，猛兽相食虎与罴。
逝将得意比春梦，独取妙语传清诗。
眼看宫酿泻酥酪，未与村酒分醇漓。
解鞍骏马空伏枥，寄书黄狗闲生牦。
江山平日偶有得，不自图写浑忘之。
临窗展卷聊自适，盘礴岂复冠裳羁。
欲乘渔艇发吾兴，愿入野寺嗟儿痴。
行缠布袜虽已具，山中父老应嫌迟。
我昔得罪迁南夷，性命顷刻存篙师。
风吹波荡到官舍，号呼谁复相闻知。
小园畜蚁防橘蠹，〈橘性甘，多蠹。
南人入畜蚁于园中，蚁缘木食蠹。
虽邻家柯叶相接，而蚁不相过。
亦一异耳。
〉空庭养蜂收蜜脾。
读书一生空自笑，卖盐竟日那复词。
城中清溪可濯漱，城上连峰堪幕帷。
十千薄俸聊足用，鱼多米贱忧无訾。
东坡居士最岑寂，岌然深藂见狐罴。
坐隅止鹏偶成赋，蟆中食暮时作诗。
怜君富贵可灸手，一时出走羞啜醨。
泽傍憔悴凡几岁，胸中芥蒂无一牦。
江山别来今久矣，不独能言能画之。
同朝执手不容久，笑我野马方受羁。
神中短卷墨犹湿，傍人笑指吾侪痴。
方求农圃救贫病，它年未用讥樊迟。
鹧鸪天（为韩漕无咎寿）
赵彦端（宋代）

忆醉君家倚翠屏。年年相喜鬓毛青。谁知缓步从天下，犹许清弹此地听。

挥羽扇，写鹅经。使星何似老人星。几时一试薰风手，今日桐阴又满庭。
寄吴秋官德翼同年
陈达（明代）

同榜联官道义存，输君高卧白云村。情深欲就湖山远，梦醒犹闻笑语温。

对客雨馀频剪韭，娱亲堂背剩栽萱。扁舟时傍吴歌晚，一段清风孰与论。
陈时柏
程珌（宋代）

陈未亡时柏已苍，风来历历说兴亡。
世臣元不如乔木，阅尽中原几战场。
卫奕其兄被劾得雪惠书及诗
李复（宋代）

去岁书传叹鹡鴒，新诗甚喜字纵横。
龟虽有智犹罹网，雁为能鸣得免烹。
须信箧中多谤语，莫矜堂上有奇兵。
滔滔天下常如此，无慕功名取次行。
重到襄阳哭亡友韦寿朋
李涉（唐代）

故人坟树立秋风，伯道无儿迹便空。

重到笙歌分散地，隔江吹笛月明中。
和阮亭《秋柳》诗原韵 其三
冒襄（清代）

无复春城《金缕衣》，斑骓蹀躞是耶非。张郎街后人何处，白傅园中客已稀。

誓作浮萍随水去，好从燕子背人飞。误传柳宿来天上，一堕风尘万事违。
题山月水月二亭
员兴宗（宋代）

山月照我形，水月澡我神。
对月泪已波，尚想亭之人。
高怀寓玄照，清晤逃时纷。
老我竟谁怜，岁月空峥嵘。
寒光注夜夜，琼树舒冥冥。
而子於是间，逸抱回天真。
我时走浩荡，乾坤渺虚营。
文字挂众陋，一纵不可循。
子起笑谓言，世念违红尘。
忘言亦忘默，第饮千杯醇。
藉我月下草，枕我亭边云。
游将蹑天去，寸步逶迤亲。
故人今何许，白日仍西倾。
悼徃迹已迈，趋交意弥屯。
尚尔一径迷。烟草空亭亭。
何当三千秋，归鹤惊四邻。
相和歌辞。婕妤怨
翁绶（唐代）

谗谤潜来起百忧，朝承恩宠暮仇雠。火烧白玉非因玷，

霜翦红兰不待秋。花落昭阳谁共辇，月明长信独登楼。

繁华事逐东流水，团扇悲歌万古愁。
西江月·韩愈文章盖世
苏琼（明代）

韩愈文章盖世，谢安情性风流。良辰美景在西楼。敢劝一卮芳酒。记得南宫高第，弟兄争占鳌头。金炉玉殿瑞烟浮。高占甲科第九。
雨中过颜东郊五首 其二
孙承恩（明代）

扁舟荡双楫，溪涧穿窈窕。雨行良不恶，况得所历妙。

依依墟里烟，落落展遐眺。冥濛云树昏，荏苒风竹掉。

高桑布谷鸣，远渚鹳鹤叫。时惟农事急，蓑笠逮翁媪。

小桥曲通村，竹所期遥造。不似山阴翁，匆匆遽回棹。
追挽谢迭山张孝忠诗三首 其一 挽谢迭山
胡俨（明代）

潮遏钱塘王气收，两宫北去竟谁留。褰旗独倡勤王义，当轴曾谁负国羞。

幽愤千年遗涕泪，孤忠七日死拘囚。江东十问今犹在，可惜英雄志不酬。
买剑
张炜（宋代）

袖携一剑三尺铦，试与豪士论丑妍。锋铓闪烁走冰雪，靶鞘激烈拿风烟。

断蛟截犀挺灵怪，照人切玉光牵联。昔时欧冶不再出，纯钩磐郢名空传。

越王苟不遇薛烛，万户骏马谁肯捐。物虽有价瑶无价，瑶逢识者逾精鲜。

主人得之亦自壮，十袭珍秘轻万钱。何当佩服却戎羌，会令沙漠无戈鋋。
同官登敕局小楼观雪
楼钥（宋代）

去年岁丰登，雨暘应时须。
所欠惟一雪，祈禳遍精庐。
晚亦粗飘瞥，六花舞空虚。
云气不待族，风伯随驱除。
浅春寒尚深，忽见云糢糊。
撒盐压衡茅，晨兴粟生肤。
随班上原庙，恍若登蓬壶。
岧嶢宫殿深，朱扉黄金铺。
百神卫灵居，半天散琼琚。
又疑守护严，宝网络明珠。
参差鵷鹭行，簪笏皆沾濡。
退归冷局中，窗间竹扶疎。
为思此绝景，往往终年无。
不应惮凌寒，闭门守红炉。
为君登危楼，深杯泛驼酥。
崔嵬瞻吴山，莽苍望西湖。
琼枝宿饥鹰，玉街走韩卢。
酒兴万里远，容我歌且呼。
坐欲斲五言，所媿李与苏。
君与工属联，灞桥去骑驴。
送流人
司空曙（唐代）

闻说南中事，悲君重窜身。山村枫子鬼，江庙石郎神。

童稚留荒宅，图书托故人。青门好风景，为尔一沾巾。
汉宫春 题春波遗泽图
郑文焯（清代）

水竹幽栖，认春波桥畔，旧隐松关。清光一奁碎玉，还写虚澜。

兰关芰制，想风襟、委迹高寒。问仙里、知津几世，桃花流向人间。

一笑蓬莱清浅，任采芝人老，贯月槎还。依依白云半舍，乱叶荒湾。

草堂好在，占斜阳、故国青山。羡尘外、柴桑未远，满瓢诗挂渔竿。
偈颂一百三十三首 其四十二
释法薰（宋代）

石中有玉，沙里无油。德山临济，未出常流。却忆寒山子，时临古渡头。
疥
吕本中（宋代）

刺刺龊龊疥欲作，今年去年只如昨。人生纵病莫病此，此病虽轻更作恶。

寒窗夜长灯烬落，败人禅观妨人乐。安得壮士挽天河，尽洗此疮闲处著。
伯氏墓下
叶茵（宋代）

敬长于今我独亡，转头惊见十飞霜。
心乎爱矣兄如在，陟彼冈兮木已苍。
直喜克家犹有子，回思疗疾苦无方。
伏波不忍离坟墓，泪洒归舟重感伤。
野菊
史铸（宋代）

一簇疏篱有野花，不应青女妒容华。
繁英自剪无人插，只有黄蜂趁两衙。
祥符寺九曲观灯
苏轼（宋代）

纱笼擎烛迎门入，银叶烧香见客邀。
金鼎转丹光吐夜，宝珠穿蚁闹连宵。
波翻焰里元相激，鱼舞汤中不畏焦。
明日酒醒空想像，清吟半逐梦魂销。
和子由木山引水二首
苏轼（宋代）

蜀江久不见沧浪，江上枯槎远可将。
去国尚能三犊载，汲泉何爱一夫忙。
崎岖好事人应笑，冷淡为欢意自长。
遥想纳凉清夜永，窗前微月照汪汪。
千年古木卧无梢，浪卷沙翻去似瓢。
几度过秋生藓晕，至今流润应江潮。
泫然疑有蛟龙吐，断处人言霹雳焦。
材大古来无适用，不须郁郁慕山苗。
蝶恋花（秋晚东归，留吴会甚久，无一人往还者）
毛滂（宋代）

江接寒溪家已近。想见秋琰，松菊荒三径。目送吴山秋色尽。星星却入双蓬鬓。

凫短鹤长真个定。勋业来迟，不用频看镜。懒出问人人不问。绿尊倒尽横书枕。
和邓尚龙贺新竖旗竿之作
张嗣纲（明代）

潜名避世入山中，木石之居自不同。岂为弃官垂五柳，却缘先宦树孤松。

村边组帛非鸿雉，洞口旄竿起蝀虹。莫笑我家犹混俗，他年赤帜不如公。
僧问乌喙义
释德洪（宋代）

知之百事不改旧，欲理情缘一笑哗。画水成纹觅生灭，盘珠无影计横斜。

人言乌喙岂堪食，我见饭囊今是沙。举措施为头踞地，逸群方解世吾家。
挽郑宝水参藩
李来泰（清代）

闻道心如水，遗风满八闽。山川存正气，湖海识遗民。

太息壶头日，凄凉谷口辰。东南耆旧尽，哀些若为陈。
蓬庵
谢复（明代）

一室萧疏甚，幽人此卜居。绪风穿隙惯，漏月射窗虚。

农事春耕雨，斋心夜读书。明时多玉帛，门外驻安车。
雨后过平阳县
钱维城（清代）

雨过空翠滴，风转弱云低。一路杏花发，满山春鸟啼。

人家斜崦口，城郭夕阳西。不信尘中得，行行惜马蹄。
送徐生
欧阳修（宋代）

河南地望雄西京，相公好贤天下称。
吹嘘死灰生气燄，谈笑暖律回严凝。
曾陪樽俎被顾盻，罗列台阁皆名卿。
徐生南国后来秀，得官古县依崤陵。
脚靴手板实卑贱，贤俊未可吏事绳。
携文百篇赴知己，西望未到气已增。
我昔初官便伊洛，当时意气尤骄矜。
主人乐士喜文学，幕府最盛多交朋。
园林相映花百种，都邑四顾山千层。
朝行绿槐听流水，夜饮翠幕张红灯。
尔来飘流二十载，鬓发萧索垂霜冰。
同时并游在者几，旧事欲说无人应。
文章无用等画虎，名誉过耳如飞蝇。
荣华万事不入眼，忧患百虑来填膺。
羡子年少正得路，有如扶桑初日升。
名高场屋已得俊，世有龙门今复登。
出门相送亲与友，何异篱鴳瞻云鹏。
嗟吾笔砚久已格，感激短章因子兴。
野望
朱文治（清代）

幽径断人行，遥天向晚晴。炊烟青上竹，海气白连城。

日落出渔火，橹多疑雁声。秋潮涨初足，愁与石塘平。
庆元二年恭上太皇太后皇太后太上皇帝太上皇
佚名（隋代）

上帝有赫，百灵效祥。
储祉垂恩，锡年降康。
皇持睟温，帝躬肃庄。
三宫齐民，地久天长。
岭南送使二首 其一
张说（唐代）

狱中生白发，岭外罢红颜。古来相送处，凡得几人还。
拟咏贫士七首
方回（元代）

龚夬坐何罪，持扇行觅钱。
唐意介之孙，忍饿死空山。
我尝读史册，怅望南渡前。
似兹良亦多，晚辈未可姗。
此责有所归，冠裳天地颠。
祸至崩杞国，彼悔其奚言。
敬题先德吴苇青前辈劫海吟用先君伤逝韵录呈天鹏先生吟正
章作霖（南北朝）

白玉楼仙第几斑，还留名句在人寰。奇葩艳放枝头萼，片羽青罗江上山。

荆屋旧闻门馆盛，竹巢未许药炉闲。前生今是成容若，饮水歌残泪欲潸。
春日游永庆寺
顾璘（明代）

城郭晴光荡客车，古岩高寺切青虚。莺花不断人天界，龙象长依水竹居。

云里壶觞吞海色，山中风物似秦馀。灵踪咫尺长难到，莫怪归迟月满衢。
丞相大观文马公先生挽词三首
方回（元代）

天地干戈阻，门生合会丧。
谓传和相钵，有靦陆公庄。
衰钝辜陶冶，危疑去庙廊。
空怀精卫意，无奈海茫茫。
张德裕盘谷隐居
于石（宋代）

盘谷四面环青山，晴岚暖翠浮云烟。
盘谷之阻多幽泉，湛然深碧蛟螭蟠。
中有华屋貯神仙，猿鸟不惊犬不喧。
竹侵行迳松碍檐，人疑无路堪攀缘。
忽闻读书声琅然，始信别是壶中天。
翩然振屐登其巅，仰林俯壑天地宽。
桑麻尽处开平川，千帆来往无时闲。
旁有一叶渔翁船，出没红蓼黄芦边。
呼之来泊岩下湾，就船买鱼归烹鲜。
煮茗有泉秫有田，问之世事笑不言。
家藏黄石书一编，安用李愿归来篇。
我欲前峰卜数椽，幅巾杖屦行其间。
目遂归鸿挥五弦，闲窗静听松风眠。
清明
俞桂（宋代）

朝来阁雨喜新晴，枝上绵蛮调好声。
佳节莫将虚过了，人生赢得几清明。
养疾
张宇初（明代）

沐发不整冠，寒飙吹薄帷。
颐疾觉带缓，编简生尘姿。
妍芳悴薮泽，蓬蔓余春菲。
露下空阶明，栖鸟巢故枝。
浮生等大患，药石岂吾资。
但愧壶丘子，荣悴何足悲。¤
雪后与张转运任通判何都官游湖上
宋祁（宋代）

湖天初日驻彤幨，雪霁楼台朔气严。
浮湿浅花全裂缟，拂沙残气暂成监。
澌迎客棹容徐进，寒著宾罍喜细添。
农壤遍膏民疠息，相君馀兴付厌厌。
虞美人
蒋春霖（清代）

水晶帘捲澄浓雾。夜静凉生树。病来身似瘦梧桐。觉道一枝一叶怕秋风。

银潢何日销兵气。剑指寒星碎。遥凭南斗望京华。忘却满身清露在天涯。
句
周朴（唐代）

古陵寒雨集，高鸟夕阳明。

高情千里外，长啸一声初。（以上见千为《主客图》）

月离山一丈，风吹花数苞。（见《吟窗杂录》）

晓来山鸟闹，雨过杏花稀。（见《优古堂诗话》）

曲渚回湾锁钓舟。

平潮晚影沈清底，远岳危栏等翠尖。（上见《海录碎事》）

白日才离沧海底，清光先照户窗前。（灵岩广化寺，

见《闽志》）

连云天堑有山色，极目海门无雁行。

可怜黄雀衔将去，从此庄周梦不成。（《咏蝶》。

见《泉州志》）

禅是大沩诗是朴，大唐天子只三人。（《赠大沩》）
杂曲歌辞。古别离
王缙（唐代）

下阶欲离别，相对映兰丛。含辞未及吐，泪落兰丛中。

高堂静秋日，罗衣飘暮风。谁能待明月，回首见床空。
赠庞安常先生
张耒（宋代）

德公本自隐襄阳，治满翻成客满堂。
懒把穷通求日者，试将多满问医王。
一丸五色宁无药，两部千金合有方。
他日倾河如石鼓，著书犹愿记柴桑。
题画卷
韩元吉（宋代）

少年喜登临，两脚不惮软。
支筇上云山，得酒辄三返。
一从老将至，所向意先懒。
岂惟心事乖，要自脚力短。
不如空斋坐，此画一舒卷。
超然函丈间，意作千里远。
渔舟已逍遥，茅屋更萧散。
江干所游历，物色犹在眼。
浮生固幻景，况乃幻中幻。
低头顾吾庐，何如住山涧。
依韵和吴正仲屯田重台梅花诗
梅尧臣（宋代）

桃花已满秦人洞，杏树犹存董奉祠。
莫怪寒梅独多叶，只缘乐府有新诗。
再上闾丘通牧少卿
李廌（宋代）

东邦滨海帝忧劳，慎迪名卿礼意褒。
板简拜旌前宪掾，云骈骖驭旧仙曹。
庭柯露下回春色，夜浦珠还息海涛。
阴惠日隆天眷异，蓬莱东去近金鳌。
网山先生讳日寄绮伯
陈藻（宋代）

先生一去三十年，蘋藻聊修讳日虔。
雌剑忽寻雄剑逝，恰恰岁暮吾无钱。
乃知毫发有造化，此礼终与吾毋缘。
人生损益固常理，韩门仍被流俗牵。
凤毛辞采非不美，再拜焚香符水前。
驱邪院中诸将吏，或书或画纵横县。
网山有灵应大笑，安得师友尚流传。
途叶二绝
杜范（宋代）

一点天根动处微，已令万物受春熙。
欲知消长从来意，便是人心善恶机。
高少卿挽词
许及之（宋代）

剖竹乘轺课最多，班高惟月正逶迤。千龄圣主难逢际，九帙慈亲奈老何。

尚拟鸣珂还里巷，俄伤埋玉向山阿。宣仁忠节平生愿，有子巍登进士科。
送觉老住鹿门
吴则礼（宋代）

平生作许奇，三匝绕茅舍。
白发右掖门，朝参随万马。
觉也铁脊梁，儿子笑诸方。
时时容子美，来过赞公房。
袖书仆射府，打包鹿门去。
独有田协律，知渠逸群句。
余方在泥滓，妄意水传器。
他年著行缠，一钵有能事。
示侄淇
李正民（宋代）

分符江左力难支，窃食琳宫得禄迟。淮上故园生杞棘，江边大将列旌旗。

未知疏傅挥金日，正是公孙脱粟时。为报阿咸休怅望，十年穷巷困朝饥。
三次苏字韵
曾几（宋代）

陶诗虽瘠元非枯，确论近出眉山苏。
君诗不赠世作者，以暗投我如投珠。
鄙人摹写不成就，妄指画狗为於菟。
安得才似柳刺史，好辞玉佩鸣琼琚。
悲歌五首
方回（元代）

独立萧萧落叶风，閒居已忍十年穷。
幸犹张籍不终瞎，未必杜微真是聋。
琐事可容知较尽，尘编敢谓读皆通。
骨骸欲朽心神在，未害藏山待至公。
李乾州风鉴妙天下不轻为人言然独数数属意余因赋答之 其二
王世贞（明代）

久尔称人相，如吾杜德权。青云他燕颔，赤日自鸢肩。

肮脏虞翻骨，轻肥蔡泽年。小儒那足道，天地亦茫然。
次韵袁升之游海云寺鸿庆院山茶之什 其五
蒲瀛（宋代）

腊月寒冰火满空，玄冥移种祝融宫。雪霜底事论坚白，儿女何知爱软红。

金鼎转丹应有异，玉沙洗水若为同。细思造物元无物，颠倒繁华掌握中。
山居杂诗九十首
曹勋（宋代）

前岩有兰若，委径宜细履。
未能望窣堵，屡复涉清泚。
路纡疲脚力，僧老识茶味。
策杖趁栖鸦，斜阳在林际。
闻叶中丞复自洮州移镇甘肃奉寄 其三
区大相（明代）

三千甲士请前驱，报国辞家誓灭胡。河外雪霜连大漠，碛西烽火际穹庐。

天山自昔闻三箭，关塞当今用一夫。传道蓟辽鼙鼓急，更烦旌节驻长榆。
题屏风送裘甫归临川
张孝祥（宋代）

不见已四年，既见还作别。赠以墨竹屏，况此君子节。

岁月不我留，玉立空山阴。愿言无相忘，因风时寄音。
千秋岁
徐有贞（明代）

引风搅柳丝，雨揉花缬，蚤过了清明时节。新来燕子语何多，老去莺花飞未歇。

秋千院，蹴鞠场，人踪绝。踏青拾翠都休说，是谁马走章台雪，是谁箫弄秦楼月。

从前已是无情绪，可奈而今更离别。一回头，人千里，肠百结。
久雨阻游昭亭有作
李弥逊（宋代）

浪迹随方寄，穷途触事谙。
雨逢春甲子，江满地东南。
客鬓霜前落，诗情酒外酣。
上方愁独往，藜杖许同参。
转调二郎神 其四 四和
刘克庄（宋代）

近来塞上，喜蜡弹、羽书清省。更万灶分屯，百年和籴，惭傀而今半省。

蒙鞑残兵骑猪遁，永绝生猺侵省。做个太平民，戴花身健，催租符省。

何幸。行人来密，佥军抽省。但进有都俞，退无科琐，不用依时出省。

子厚南宫，仲舒西掖，又报岑参东省。趁此际、纳禄悬车，亦为大司农省。
失调名
佚名（宋代）

双凤钗头，争带御书符。
木兰花（晴天）
莫将（宋代）

寒梢雨里愁无那。林下开时宜数过。夕阳恰似过清溪，一树横数疏影卧。

朱唇莫比桃花破。鬓袅黄金花欲堕。剩看春雪满空来，触处是花寻那个。
采桑子·恨君不似江楼月
吕本中（宋代）

恨君不似江楼月，南北东西，南北东西，只有相随无别离。
恨君却似江楼月，暂满还亏，暂满还亏，待得团圆是几时？
吐鲁番产瓜不亚哈密而名不著慨叹及之
张荫桓（清代）

回疆物产吐蕃盛，五谷布帛兼蚕桑。即令甘瓜亦清美，足与哈密相颉颃。

都人但夸哈密好，瓜干只许王公尝。岂知佳种别有此，车师道远不得将。

知希遂令物自贵，讵假腴颂虚声扬。
谢郭筠仙侍郎问疾
杨恩寿（清代）

重帘渺天涯，沈疴失嘉会。空斋邈无俦，萧然形影对。

言念素心人，甚至形梦寐。枉公高轩来，跃起为拥彗。

慰我久病躯，反覆极宽譬。如读工部诗，疟鬼悉惊避。

豪谈鼓颓唐，隽语饶诗味。对此松柏姿，益增蒲柳愧。

交亲及两代，高谊迈流辈。几日离药炉，闲游逐鸥队。

首夏余薄寒，当花谋一醉。
偈颂一百二十三首
释普度（宋代）

说得一丈，不如行得一尺。
行得一尺，不如离却一寸。
山高分水深，青天分白日。
句
郑文宝（宋代）

人辞碧落春风晚，花老朱陵古渡头。
游九曲环珠洞（在镇东）
胡梅（明代）

异珠有九曲，此洞实堪比。
天以洞作珠，人以身作蚁。
岂有线系腰，从者若衔尾。
石怪扪始知，土腻欲粘指。
忽漏一罅光，仰面豁然喜。
天大等盘盂，日小如桃李。
谁知滨海山，奇绝有如此。
赠邺下王大刀挥使维藩歌
刘黄裳（明代）

车骑关头石片片，回风卷地击人面。
不平之色我自知，一生空人英雄传。
马挝睚眦壮气销，路逢男子囊大刀。
仓卒之间动人目，已见杀气千尺高。
银碗头盔两马驮，熊腰稳坐白鼻骡。
飞英飒飒紫须短，高准棱棱赤星满。
大白翎饬箭尾长，双鞬绣插兰觔挽。
不言我即借刀观，龙气荧荧横玉鞍。
丈五金环入手滑，斜势入海上弦月。
光铓澹澹照见人，健卒几头背迟发。
我为据鞍一问之，旋近马首前致辞。
义概谦恭道名字，自言邺下材官儿。
十五学刀向侠场，劈山断牛刀不伤。
二十比试任父职，趋役军府空仓徨。
茸茸此生二十五，功名不建黄龙府。
今年抚台檄点兵，两班皆作防秋行。
主将给我兵三千，今往密云前备边。
我闻此语长叹息，下马殷勤如故识。
细观非但骁猛人，雅毅深沉具胆力。
庙堂握算计太疏，开府畴边谋叵测。
古来此辈称神物，百万之中不一得。
何有天将不知御，远戍渔阳从此去。
草中猫虎俱不分，亦复排边同一处。
王郎王郎莫泪潸，我亦南归尔度关。
倾盖意气竭漳水，平生交结轻泰山。
各把猿肱意更亲，早晚自爱英雄身。
云龙风虎知有会，丹青图画红麒麟。
王抚干失去毛裘
吕本中（宋代）

王郎随身一驼裘，偷儿遽作壑失舟。春初未免霜露迫，岁晚可无迁徙忧。

客房夜坐薪当烛，不怕近江风裂屋。马平编户更艰难，君行莫忘民号寒。
舟中即事
张孝祥（宋代）

夜行水涩舟难进，月白林稀鸟易惊。老去不堪霜露力，尊中微觉似多情。
春暮金陵寓舍书怀 其一
吴文溥（清代）

问讯青溪长板桥，到来花月旅魂销。美人短命青山老，草草春风过六朝。
松
潘牥（宋代）

柯伐移来得得长，想渠历晋复经唐。
惯於岩畔谙风雨，可与人间作栋梁。
八月奉教作
李峤（唐代）

黄叶秋风起，苍葭晓露团。鹤鸣初警候，雁上欲凌寒。

月镜如开匣，云缨似缀冠。清尊对旻序，高宴有馀欢。
古断肠曲三十首 其十六
周端臣（宋代）

花庭梨雪叠香痕，燕子归来亦断魂。懊恼一场春不管，月明空自立黄昏。
出都
吕南公（宋代）

霜风吹背出皇都，大笑回头谢酒垆。楚国但闻悲弃璞，鲁门那复辨真儒。

百年风槩文终在，一世光荣意已无。乞得耕桑了疏野，太平何害有潜夫。
送客
边贡（明代）

知君意不浅，近送独绸缪。文字真吾契，河山且故州。

水云虚映日，风树碧含秋。岳顶传诗在，谁将片石流。
秋怀
曹元用（元代）

沙碛秋高宛马肥，哀笳一曲塞云飞。南都儿辈应相念，过尽征鸿犹未归。
过廉水渡二首
李新（宋代）

黄金六印岂关身，宝藏盈居亦诉贫。
不到盖棺终未定，可怜多少过桥人。
春怀 其一
韩淲（宋代）

蝴蝶为庄周，黄粱熟邯郸。蘧然一梦觉，茫茫天壤间。

相推明日月，来往成暑寒。山林与钟鼎，胸中了不干。
桂殿秋 其二 绍兴辛酉病起
向子諲（宋代）

病著连三月，谁能慰老夫。萧萧短发不胜梳。风里支离欲倒、要短扶。

秋月明如水，岩花忽起予。旋篘白酒入盘盂。报答风光不醉、更何如。
王坦夫静寄斋
谢薖（宋代）

狙猴在深山，腾踔不少停。大龟藏神屋，缩首都无营。

冥观静躁异，洞见万物情。吾闻子王子，总角游帝城。

归来鬓犹绿，闭关慕渊明。曲肱北窗下，风声肃泠泠。

梦觉忽惊起，犹疑车毂鸣。斋居屏万虑，乃以静寄名。

是中得其趣，君门可长扃。倘知定能应，子冠定能缨。

镜以静故明，水以静故平。兹言置座右，可配崔瑗铭。
送僧之东都
贯休（唐代）

之子之东洛，囊中有偈新。红尘谁不入，独鹤自难亲。

定鼎门连岳，黄河冻过春。凭师将远意，说似社中人。
金鸡关
姚孳（宋代）

甘露灵根不老，尔朱丹灶空存。三十六蒙好处，倚栏役破诗魂。
顺昌即事
白玉蟾（宋代）

笔下千机锦，胸中一滴金。
乾坤春瓮阔，风月夜楼深。
世绝夫君操，人谁梁父吟。
只寻云外路，谁复听寒砧。
闻雁
郑梦周（元代）

行旅忽闻雁，仰看天宇清。
数声和月落，一点入云横。
锦字回燕塞，新愁满洛城。
疏灯孤馆夜，何限故园情。
和泾川公纳凉以五平属上去入声作三诗 其一
顾璘（明代）

烦心如枯鱼，展转想斗水。凉飙从西来，猛雨爽我耳。

初临前轩看，返洒已满几。青松披鲜云，野景晚转美。

庭花瑶簪长，韡韡拟缟李。谁怀逢秋悲，且展解暑喜。

泾川神仙才，匪与朽腐比。新辞敷烟霞，缥缈起短纸。
十八坊诗 折桂
王十朋（宋代）

月窟何人到，向来标榜新。如今折桂者，不止一坊人。
感兴十首 其七
韩淲（宋代）

百尺竿头寸步难，从前血指漫旁观。收来放去由谁做，底事随人百样般。
题吴元珍钓图
卢琦（元代）

老翁撑船傍芦荻，船头独坐看秋波。不知昨夜风声恶，但见满溪山色多。

谁人著笔成图画，有客吟诗学棹歌。我亦颇识江海趣，几时同子披烟蓑。
郴江百咏 其五 藏春亭
阮阅（宋代）

百紫千红一径深，胭脂为地粉为林。有人来问春何在，向道花间无处寻。
南郊饮陈氏精舍
马国志（清代）

水田十亩山人宅，茅屋三间处士家。留客共餐篱下笋，呼儿频煮雨前茶。

绿摇荷盖添新涨，红掩柴门带晚霞。自识南塘村外路，莫嫌乘兴就黄花。
霜竹
林氏（唐代）

孤挺三冬日，枝枝映楚湘。萧疏持健节，苍翠带寒霜。

月色笼阴薄，风声引韵长。林中还有实，留得凤毛香。
依韵和毅夫儿病
陆佃（宋代）

二毛萧索未应羞，谩说初怀弄瓦忧。珠母光芒今吐月，豹驹才气已窥牛。

自知阴德仙能学，谁有灵符鬼可囚。早晚病除闻药喜，与君诗酒共清游。
布袋赞
释心月（宋代）

放布袋而立，携布袋而去。
他日下生来，别道一转语。
补处之尊，下真像假。
抛却内宫，来使奉化。
回观时髑髅眼睛沥未尽，紧靠处布袋骨董放不下。
放得下，未必遭人强描画。
以介庵集遗成父
赵蕃（宋代）

弟曾一识金川驿，兄盖屡维干越舟。群书博极诗无敌，乞尔此编无暗投。
和遁泽武夷石乳吟
王柏（宋代）

遁翁声价为时重，几年勤学方繇统。
丽泽门人已寂寥，衣冠繇繇皆遗种。
当日诗编谁尚存，逊斋今幸传闻孙。
平生工作风刺体，近来琢句如春温。
灵芽来自幔亭里，貯以纱囊红与紫。
一掬枪旗分雅供，七碗卢仝为惊起。
贔屭古鼎亲烹尝，清风习习生诗肠。
云根不受尘土污，舌本岂带台阁芗。
学海茫茫了无际，一觉回头有余地。
世味醲鲜多螫毒，无味之中要精哜。
燕閒消息已潜通，满阁遗书须细穷。
淡而不厌真隽永，不在松风蟹眼中。
平望道中
任大椿（清代）

出郭星已阑，解缆潮将歇。烛灭蒲塘深，去棹何忽忽。

宿酒破余酲，西风吹残月。乍别易怀人，欲寐屡搔发。

如何将客心，一棹雨丝白。
赐庄八景为周草亭驸马作 其三 河萦翠带
程敏政（明代）

万绿千红绕涧栽，每逢佳处见池台。解鞍欲问门前水，源自天潢几曲来。
双松亭
徐侨（宋代）

双松如老虬，拜然俯於地。
山下草细微，降从所非类。
昂藏烈丈夫，肯与樵牧比。
樛枝若欲颓，直干固不倚。
外柔内则刚，物耳寓此理。
吾观世俗流，随人尽弃己。
此松乃不然，自下弗为耻。
所立峭已高，其节凛不记。
满眼春风生，中有岁寒意。
敢告行道人，视此知所止。
雪霁看月和度门韵时将发玉泉
袁宏道（明代）

一片牙光地，南宫墨不成。近窗花淡泊，就枕梦孤清。

吊古前朝泪，耽幽后夜行。刻期峰顶上，踏雪共题名。
封本堂
徐积（宋代）

物无其实，其名弗至。实以先之，名以次之。事无其实，君子弗名。

可表其实，可考其行。名以表之，行以考之。信斯名者，斯民可见。

乐斯名者，斯堂可燕。可燕可歌，使臣之光。有孚实惠，民悦无疆。
九思 其八 哀岁
王逸（两汉）

旻天兮清凉，玄气兮高朗。北风兮潦洌，草木兮苍唐。

蛜蚗兮噍噍，蝍蛆兮穰穰。岁忽忽兮惟暮，余感时兮悽怆。

伤俗兮泥浊，矇蔽兮不章。宝彼兮沙砾，捐此兮夜光。

椒瑛兮湟污，葈耳兮充房。摄衣兮缓带，操我兮墨阳。

升车兮命仆，将驰兮四荒。下堂兮见虿，出门兮触𧒒。

巷有兮蚰蜒，邑多兮螳螂。睹斯兮嫉贼，心为兮切伤。

俛念兮子胥，仰怜兮比干。投剑兮脱冕，龙屈兮蜿蟤。

潜藏兮山泽，匍匐兮丛攒。窥见兮溪涧，流水兮沄沄。

鼋鼍兮欣欣，鳣鲇兮延延。群行兮上下，骈罗兮列陈。

自恨兮无友，特处兮茕茕。冬夜兮陶陶，雨雪兮冥冥。

神光兮颎颎，鬼火兮荧荧。修德兮困控，愁不聊兮遑生。

忧纡兮郁郁，恶所兮写情。
灯夕有感二首
钱时（宋代）

箫鼓分明搅夜阑，山翁和月倚栏干。
儿童争噪梅花烛，不解将花仔细看。
岁暮
晁说之（宋代）

客舍光阴白发催，高援北斗梦徘徊。
多愁须用枕双叠，无问何须酒一杯。
风去六朝迷远树，云来一日忍新梅。
即今盗贼须擒馘，牧守不逃言壮哉。
颂古九十八首
释印肃（宋代）

万仞峰撑没底船，凭知有点海中灯。
六月卧冰铺瑞雪，大笑三声作麽生。
陪杨仲弘先生观董羽画江叟吹笛天龙夜降图
朱德润（元代）

黑云冥冥江叟出，暮泊孤舟夜吹笛。怪雨盲风动地来，奔涛只欲沈江国。

一声吹罢关河黑，乱石随波山树侧。云端夭矫见双龙，水气高寒星渐没。

闻声解意似相感，一曲未终人听寂。吾闻应乾龙在天，潜鳞或跃藏深渊。

仙翁幻术偶惊世，粉图萧瑟能相传。宋初董生学画龙，龙惊皇储真枝穷。

三百年来似转瞬，空令丹雘留遗踪。请君急缄卷还客，叟似欲言龙欲逸。

淮南赤日土欲焦，祈汝飞腾作甘泽。
薛黄门春聚帖赞
岳珂（宋代）

九字在纸，落落晨星。
此帖之传，犹及太平。
意象轩昂，足称其名。
作此赞焉，惟字之评。
次韵和岳醵饮西峰寺分韵成诗十四首见寄
陈著（宋代）

萧萧四壁住残生，不学神仙不学僧。
有酒未能忘北海，种瓜且自学东陵。
闻郭怡有诗未及见因赋此以寄恨
郭钰（元代）

一襟老泪点苍苔，谁信愁肠日九回。豪杰虚名多自误，弟兄急难竟谁来。

桥分溪路桃花落，门闭山房燕语哀。祸福情知相倚伏，浮云蔽日几时开。
小峨眉
范成大（宋代）

三峨参横大峨高，奔崖侧势倚半霄。
龙跧虎卧起且伏，旁睨沫水沱江朝。
禹从岷嶓过其下，奠山著藉称雄豪。
告成归来两阶舞，泗滨锡贡备九韶。
览观此石三叹息，髣发蜀镇俱迢嶢。
惜哉击拊堕簨虚，偷送淮海还山椒。
降商讫周谨呵护，磬氏无敢加镌雕。
刘项蜗争哄灵璧，血漂川谷流腥臊。
水官恐此被染涴，毡包席里吴中逃。
市门大隐阅千祀，苔衣尘纲薶孤标。
尤物显晦定有数，昨者惠顾不待招。
我昔西游踏禹迹，暑宿光相披重貂。
十年境落卧游梦，摩挲壁画双鬓凋。
天怜爱山欲成癖，特设奇供慰寂寥。
恍然坐我宝岩上，疑有太古雪未消。
嵌根襞积巧入妙，峰顶箕踞贵不骄。
炉烟云浮布银界，隙日虹贯凝金桥。
是时岁杪卧衰疾，健起放杖惊儿曹。
龙钟绕围喜折屐，龟手拂拭寒侵袍。
太湖未暇商甲乙，罗浮天竺均鸿毛。
小峨之名神所畀，永与野老归渔樵。
作诗贺我得石友，且以并贺兹丘遭。
小弁
佚名（先秦）

弁彼鸒斯，归飞提提。民莫不穀，我独于罹。何辜于天？我罪伊何？心之忧矣，云如之何？

踧踧周道，鞫为茂草。我心忧伤，惄焉如捣。假寐永叹，维忧用老。心之忧矣，疢如疾首。

维桑与梓，必恭敬止。靡瞻匪父，靡依匪母。不属于毛？不罹于里？天之生我，我辰安在？

菀彼柳斯，鸣蜩嘒嘒，有漼者渊，萑苇淠淠。譬彼舟流，不知所届，心之忧矣，不遑假寐。

鹿斯之奔，维足伎伎。雉之朝雊，尚求其雌。譬彼坏木，疾用无枝。心之忧矣，宁莫之知？

相彼投兔，尚或先之。行有死人，尚或墐之。君子秉心，维其忍之。心之忧矣，涕既陨之。

君子信谗，如或酬之。君子不惠，不舒究之。伐木掎矣，析薪扡矣。舍彼有罪，予之佗矣。

莫高匪山，莫浚匪泉。君子无易由言，耳属于垣。无逝我梁，无发我笱。我躬不阅，遑恤我后。
咏王右丞
梅尧臣（宋代）

右丞笔通妙，阮籍思玄虚。独画来东平，倒冠醉乘驴。

力顽不肯来，俛首耳前驱。一人牵且顾，一士旁挟扶。

捉鞍举双足，闭目忘穷途。想像得风度，纤悉古衣裾。

玉骨化为土，丹青终不渝。而今几百岁，乃有胡公疏。

买石遂留刻，渍墨许传模。白黑就髣髴，毫芒辨精粗。

千古畜深意，终朝悬座隅。谁谓盈尺纸，不惭云雾图。
玉兰
张茂吴（明代）

千花红紫艳阳看，素质摇光独立难。但有一枝堪比玉，何须九畹始徵兰。

唐昌的的春犹浅，汉掌亭亭露欲漙。几曲后庭传乐府，张星和月正阑干。
励志二首 其一
郑思肖（宋代）

炎正遭中微，冠屦纷倒置。四壁皆楚歌，獯鬻何凶炽。

万命堕荆棘，身与豺狼值。攒眼刺荼毒，地无隙可避。

君子饿欲死，为时所唾詈。白昼行梦中，更相问憔悴。

我蛰茅茨下，有生痛自愧。寒灯吊老影，恻恻不遑寐。

忧抑并填膺，反覆论此事。嗣君尚幼冲，厉阶谁所致。

权奸弄破国，珠玉乱走地。曾谓顷刻间，一蹶失神器。

风沙犯天颜，生死一叶寄。势去若瓦解，哀告不可譬。

太庙枥胡马，太学巢胡吏。殿阁奏秋凉，群群走魈魅。

凄风吹宫花，春不肯明媚。哀笛破深愁，满目新亭泪。

我朝圣明君，一一皆善治。涵育三百年，岂无忠义士。

我读我父书，颇曾识大义。无以死恐我，死亦心不二。

残生齧胆檗，气怒频裂眦。或时坐如死，突眼噤相视。

先王泽未泯，中兴断可冀。仰呼吁不平，挺身摅大志。

四方皆风动，德化成渐被。春秋生杀权，华夷有定位。

后有董狐笔，当严于载记。爰以明人伦，永使勿颠坠。
桐川儒学杂咏十七首 其六 顾影池
周瑛（明代）

形直影亦直，形曲影亦曲。曲直各有自，吾当慎吾独。
和成都吴仲庶见寄来韵 其二
范镇（宋代）

濯锦江深惠泽流，西人都未究踪由。耕畴拥耒春还动，织户鸣踪夜不休。

讲德定应劳四子，富民须合用千秋。凤凰台上需贤久，却恐龟城作暂游。
游参寥泉怀东坡参寥二老
释宝昙（宋代）

两翁无恙时，泉当几何深。
公归百年后，泉没不可寻。
道德载一百，行人知所钦。
流传一字妙，随喜文字淫。
梦语忽变灭，宁为真实音。
堂堂万钟簴，日莫西湖阴。
我欲撼一翁，以慰邦人心。
斯人如斯泉，魂来月同临。
天高无消息，泪落青枫林。
左原诗三十二首 其四 北高山
王十朋（宋代）

群山如囿秀回环，秀拔群山是北山。我恐山中猿鹤怨，移文未至已先还。
重建神秀楼
林表民（宋代）

概昔游熙初，忠定守郡时。
树楼城南门，众秀皆来归。
插空缭千峤，注海合两溪。
云眉扁古隶，蛟凤跃出飞。
西瞻建标霞，东頫采菊篱。
循环一甲子，天假兹良期。
象贤宣祖烈，布政轶吏师。
乘暇陟危级，更新敞前规。
肆开落成宴，镫月交明辉。
杰栋小芳桂，修梁薄辛夷。
空阔渺纳纳，青红湿离离。
太平毕文简，庆历元厚之。
猗彼三硕辅，勋业畴或非。
公今继其躅，岁月几推多。
魏謩宝遗笏，郑武缁旧衣。
过者登斯楼，咸诵金石词。
却笑楚臣作，空因秋气悲。
浣溪沙
沈与求（宋代）

花信催春入帝关。玉霙争腊去留间。不禁风力又吹残。

客舍不眠清夜冷，萦愁一缕袅檀，空庭月落斗阑干。
嘉泰二年得京祠
姜特立（宋代）

八十衰翁灰冷时，君恩忽许奉京祠。
夜行不已非吾事，归日磻溪理钓丝。
陌上上
王台卿（南北朝）

郁郁陌上上，盈盈道旁女。
送君上河梁，拭泪不能语。
郁郁陌上上，遥遥山下蹊。
君去戍万里，妾来守空闺。
郁郁陌上上，皎皎云间月。
非无巧笑姿，皓齿为谁发？
郁郁陌上上，袅袅机头丝。
君行亦宜返，今夕是何时。
颂古三十八首 其二
释慧方（宋代）

文殊弹指，罔明出定。今日重新，打翻旧令。女子瞿昙，在我心镜。
挽宁宗皇帝章六首 其一
王迈（宋代）

驿报行天下，君王弃万几。鹤翔云汉远，龙向鼎湖飞。

杞国天初陷，咸池日尚微。临轩思往事，血泪不停挥。
词变 归国遥 其三十二 变霜天晓角
丁澎（清代）

碧云暮。远天枫赤吹寒雨。帽落白衣人醉，笑客嘲能赋。

逸趣抒来谁与。挹香迷雾。取问隔溪芳树。野色秋盈路。
庚午正月七夜自咏
张九成（宋代）

余性寡所谐，平生惟自得。
谈名颈深缩，论利面作赤。
文不贵雕虫，诗尤恶钩擿。
粗豪真所畏，机巧非予匹。
所以常闭门，千载求知识。
黄卷有可人，为之忘寝食。
亦复爱山水，策杖无与适。
看云独忘归，听泉常永日。
内乐万事休，中虚众妙入。
欲以语斯人，此事吾无力。
道丧亦久矣，无言三叹息。
和仲良春晚即事五首 其一
杨万里（宋代）

几许春才好，谁令绿遽深。风光曾著眼，时序只惊心。

永日便甘寝，羁怀怯苦吟。春归犹作客，晴少更多阴。
送彬座主赴龙安请讲
齐己（唐代）

两论久研精，龙安受请行。春城雨雪霁，古寺殿堂明。

白发老僧听，金毛师子声。同流有谁共，别著国风清。
王右军宅
裴通（唐代）

寂寂金庭洞，清香发桂枝。鱼吞左慈钓，鹅踏右军池。

此地常无事，冲天自有期。向来逢道士，多欲驾文螭。
感皇恩 笑咏
曾廉（清代）

向晚大东风，杏花无恙。花外层楼上。怅望。酒垆风月，一曲渭城高唱。

待人人不至，空惆怅。

一晌春回，三分胆壮。葱肆邀、过访凭仗。妍皮如许，换得绮罗新样。

几年光景也，莫贫相。
鲤鱼儿谣
佚名（唐代）

可怜圣善寺，身著绿毛衣。牵来河里饮，蹋杀鲤鱼儿。
荆门行
赵汝鐩（宋代）

去年曾问荆门途，鸡鸣狗吠民耕锄。
摇鞭重来意惨澹，前日井邑今丘墟。
云昏雨涩草堆碧，四野荒荒人迹疏。
深山扶携皆露处，骨肉荡没况室庐。
老农无力倚林卧，少定举首来向余。
官人且坐待侬说，未说泗涕先横裾。
老夫老岂识兵革，忽见远近皆狂胡。
悬崖绝壁鱼贯进，飞马上下争驰驱。
吾军非是无身手，未鼓弃甲先奔趋。
时平廪帛官不计，战胜爵赏官不辜。
进怯锋镝退焚掠，虏既难堪堪汝乎。
独来未暇正其罪，官有金币还招呼。
老夫莫晓军旅事，但闻败衄深嗟吁。
我听其言为蹙頞，含凄独下西山隅。
金莲似恨膻风染，蒙泉未洗血水污。
九秋半破明月夕，照我孤愤行绕壁。
两峰睡觉
赵文（宋代）

宿酒初醒唤梦回，起来诗句暗敲推。
山童熟睡呼不应，枥马齕刍风雨来。
乏酒
喻良能（宋代）

摇落偏悲客，清寒易中人。
寂寥那自守，淡泊亦殊真。
浮俗仍皆醉，虚谈浪饮醇。
高歌傲燕市，忽忆重千钧。
题和弟所居桐树
刘敞（宋代）

卜隐谢林薮，考槃寄闾里。嘉树为我徒，清风濯尘耳。

手披漆园书，身拟长梧子。穷秋忽感悲，埽榻且欢喜。
次韵王炳之惠玉版纸
黄庭坚（宋代）

王侯须若缘坡竹，哦诗清风起空谷。
古田小纸惠我百，信知溪翁能解玉。
鸣碪千杵动秋山，裹粮万里来辇毂。
儒林丈人有苏公，相如子云再生蜀。
往时翰墨颇横流，此公归来有边幅。
小楷多传乐毅论，高词欲奏云问曲。
不持去扫苏公门，乃令小人今拜辱。
去骚甚远文气卑，画虎不成书势俗。
董狐南史一笔无，误掌杀青司记录。
虽然此中有公议，或辱五鼎荣半菽。
愿公进德使见书，不敢求公米千斛。
山中早秋
王铚（宋代）

苍茫山口月西沈，潇洒新秋院落深。
雨滴梧桐河汉淡，梦回犹记少年心。
辋川集二十首·辛夷坞
裴迪（唐代）

绿堤春草合，王孙自留玩。
况有辛夷花，色与芙蓉乱。
闻吴子登泰山绝顶遥有此赠
陈哲伦（清代）

东望岩岩古岱宗，携筇独上最高峰。石坛晓映千崖月，日观晴飞万壑钟。

天子何须寻汉策，大夫空自号秦松。凭栏四顾无穷兴，有客中原恨未从。
挽麦孺博
曾习经（清代）

志士不得老，夭枉又斯人。直是肝肠断，休言文字亲。

道穷徒反袂，泪短亦沾巾。海雨江风地，经过只怆神。
偈颂一百四十一首 其三十五
释师范（宋代）

上元正月半，无油不点灯。谁人知此意，有月上危层。
居厚弟示和诗复课十首
刘克庄（宋代）

病夫岂有力翘关，腹愤胸奇漫结蟠。
昔臂灵旗穷塞下，今腰长镵乱山间。
秫田易了渊明醉，菊井难湔伯始颜。
惭愧天魔呈伎俩，老僧入定未曾还。
凤衔杯
晏殊（宋代）

柳条花颣恼青春。更那堪、飞絮纷纷。一曲细清脆、倚朱唇。斟绿酒、掩红巾。

追往事，惜芳唇。暂时间、留住行云。端的自家心下、眼中人。到处里、觉尖新。
右溪新楼落成次青萝韵 其一
吴允禄（明代）

方池曲径隔花迷，百尺楼高缓步跻。吟罢倚栏闻越鸟，梦回欹步忆朝鸡。

朱弦漫许幽人弄，粉壁还邀过客题。欲向罗浮开望眼，海天辽阔暮云低。
宋颂九首·圣文
石介（宋代）

彼俶在杭，有地千里。
皮毁毛落。孤睽莫恃。
慑服声教，慕为臣使。
携彼人民，挈其土地。
于橐于囊，归于天子。
偈颂十首
释德光（宋代）

说佛说祖，泥中洗土。
谈妙谈玄，十万八千。
现成公案，已落言诠。
提起衲僧拄杖子，浑家送上渡头船。
灵隐全提向上机，不知谁是丈夫儿。
岭梅漏泄春消息，雪里横开三四枝。
数日江上颇有春色偶成绝句遣兴五首 其三
程俱（宋代）

远树参差数点烟，目穷天际水黏天。背人叶叶风帆去，应有鸱夷万里船。
张将军要余与沈令尹潘林曹三子骏儿同泛海时风日清美颇穷胜槩乐而赋之 其二
王世贞（明代）

空青一片引牙樯，不遣乾坤属混茫。风伯挽波回碣石，日君排雾上扶桑。

承平渐偃千烽色，转饷曾飞万庾霜。任使兴公心境杂，也应安坐听鸣榔。
和吴鹏举寻石门
杨琛（宋代）

昔者让王代，何不开此门。人疑天地秘，别有至妙存。

山灵蕴真天，人世无由扪。翳此或外道，不复烦司阍。

疑义竟谁晰，万世天无言。顽石忽欲语，青青出云根。

夕阳亦西下，明月生黄昏。下山一回顾，突兀双峰尊。
履道书斋植竹甚茂用韵寄之十首 其六
释德洪（宋代）

月华泼空壁，露颗压庭莎。哦诗欲仙去，无计奈君何。
春雪再作冻甚
韩淲（宋代）

春雪不可赏，草树方萌芽。从渠灭万径，徒自负千花。

兀坐地炉侧，困眠山枕斜。浑忘瓶粟尽，吟复厌浮誇。
听松风布袋赞
释如净（宋代）

松风鸣，侧耳听，
扪腹而笑，贼精贼精。
咦，千古万古得人憎。
去春蒙西都致政李少师
文彦博（宋代）

新诗五首缘招隐，未得西归未敢酬。今许均劳解枢柄，期君同敢赤松游。

伊西古寺茅庵静，不到经今八九春。岩谷定知云水冷，宫师常作独游人。

斗薮缁尘捋白髭，缄书先去问宫师。仙舟东下能相访，同上平嵩把酒卮。
送林司训尚怀之辰州沆陵县学
林文俊（明代）

樽前把袖日初斜，共指江潭去路赊。送客不堪逢岁杪，缄诗何惜到京华。

洞庭天阔云垂野，湘浦秋深雁泛沙。圣代祗今贤是宝，莫教地产止丹砂。
越上宝林寺八咏 其六 古铁钵
陈樵（元代）

铁钵生古色，曾经饭胡麻。黄龙此降伏，更长碧莲花。
兵事十首 其六 合围
郭之奇（明代）

使寇如流溃，何兵可障川。五行迷克土，八载任滔天。

背水人俱怯，壑邻计久偏。虚声求胜势，群力总波漩。
五月十八日接本师和尚示札
释函可（明代）

五月天山鸿雁回，披衣三拜寸椷开。一条楖栗欣犹健，万里乡关嗟已灰。

座下半成忠义鬼，峰头空剩雨花台。人间自是浮云过，檐雀风铃亦助哀。
上巳谢王丰父惠酒
刘旦（两汉）

风雩三月初三日，禊事宣和胜永和。
又见会稽王内史，兰亭对酒爱新鹅。
五丁峡
李重华（清代）

绝壑灵奇尽鬼工，停眸便识五丁通。双崖翠影侵天合，万窃云根入地空。

杜宇魂生迷鸟道，蜀山蛇拔剩龙宫。金牛纵被秦人误，开辟何曾让禹功。
萧仲有遗经堂
戴复古（宋代）

一经传世宝，说与子孙知。
欲作久长计，毋忘礼义为。
黄金生悔吝，白璧有瑕疵。
兼取庞公语，图安不遗危。
建茶一首
孔平仲（宋代）

建茶一杯午睡起，除渴蠲烦无此比。满庭叶暗啼野莺，平地雨此生春水。

定心宁息守丹灶，执固养和归赤子。破须速补勉旃修，危可求安灼然理。

成事何论轩冕贵，收身早占云泉美。开门纳盗误人多，闭关扫轨从今始。
夜中对雪赠秦系，时秦初与谢氏离婚，谢氏在
刘长卿（唐代）

月明花满地，君自忆山阴。谁遣因风起，纷纷乱此心。
读汉史
华岳（宋代）

汉将假帝为真帝，齐乞真王作假王。
大抵纪韩皆是信，不知谁短又谁长。
颂古四十首 其三十三
释守珣（宋代）

发足超方，地头亲到。遇著险峻道途，杀活杖子变豹。

米仓大路平如砥，未免漆桶里著到。不搽红粉也风流，大抵还他肌骨好。
寄呈寿基致政左司二首 其二
汪藻（宋代）

拂衣归憩旧烟萝，钟鼎山林竟孰多。眼看空花皆是幻，心同古井肯重波。

清谈三尺竹如意，宴坐一枝松养和。我亦行抛簪笏去，从君春日晒渔蓑。
二十四矶
金志章（清代）

惊涛如雪溅长空，峭石崚嶒讶鬼工。二十四矶帆侧过，不知身坐浪花中。
华阳吟三十首
白玉蟾（宋代）

渴饮金波数百钟，醉时仗剑指虚空。
脚根戏蹑交乾斗，长啸一声天地红。
安肃县寺病居汉阳董玄亮见过时董奉使还阙
高叔嗣（明代）

门前易水路，下马汉阳人。
野寺天晴雪，他乡日暮春。
相逢一尊酒，久别满衣尘。
不惮王程急，应怜伏枕身。
蝶恋花 其二 百花洲老桂盛开，张师明、程德远携酒来醉花下，有唱酬蝶恋花，亦次其韵
向子諲（宋代）

岩桂秋风南埭路。墙外行人，十里香随步。此是芗林游戏处。

谁知不向根尘住。

今日对花非浪语。忆昨明光，早辱君王顾。生怕青蝇轻点污。

思鲈何似思花去。
次汪翰林登尹山述怀效韩仪曹诗韵
王汝玉（明代）

朱火流天末，商飙起江皋。佳人在何许，一夕增波涛。

相望阻遐道，无由泛轻舠。烟空数雁过，木落群峰高。

感兹岁将晚，使我心烦劳。徒然植兰茝，乃尔埋榛蒿。

清风既不至，霜霰将焉逃。赋诗谢妍倡，兼以呈同曹。
次韵伯尹晚游松林寺
周紫芝（宋代）

詹侯学古淡，胸次无炎冷。高情屏嗜好，邃宇极深静。

清心乐幽禅，世外得佳境。静悟已闻法，踊跃更深省。

应复嗤卫侯，耄期犹自警。能事两禅师，句法颇清颖。

无谁可悟言，举世我独醒。故来追若人，两耳静蛙黾。

我生尘埃中，况迫桑榆景。安得薝卜林，婆娑共清影。

君今富春秋，器业窥魏丙。兹游慎无厌，流光不俄顷。

恐未免簪缨，问道勤造请。
古渔父词十二首
王铚（宋代）

虞舜遗风远可寻，烟波一棹古犹今。
九疑苍莽三湘阔，尽是云山韶濩音。
从事中郎张彦明为中护军奚世都为汲郡太守客
陆云（魏晋）

济济多士。
实播令闻。
王曰钦哉。
余嘉乃勋徽音孔硕。
惠尔风云。
穆此芳烈。
肇扬清芬。
陈文懿公挽词 其二
楼钥（宋代）

文最宜为诰，尤能简上心。周旋銮掖久，惆怅玉堂深。

去国身仍远，还朝病已侵。三山风引去，云海竟沉沉。
和杨公济钱塘西湖百题 其三十七 九师堂
郭祥正（宋代）

尔学五古子，缘何绘九师。堂高秋月淡，日用少人知。
沁园春 三教一理
王玠（宋代）

道曰金丹，儒曰太极，释曰玄珠。矧三教之道，本来同祖，心存至德，性悟真如。

阖辟机关，抽添运用，返照回光复本初。休分别，那些儿妙处，无字称呼。

虚中状若蓬壶。寂静形忘一也无。问三教根宗，谷神不死，灵源澄彻，诚意如愚。

五气朝元，五常合一，五眼圆明烁太虚。仙儒佛，派殊而理一，到底同途。
赠徐子虚画鱼
王佐才（宋代）

我尝放意游江湖，喜从钓叟观真鱼。
有时临溪行复坐，秋水无风鱼自如。
鳞鳞鬣滑随上下，回旋戏跃形皆殊。
两两相逢若对语，聚头戢戢摇双须。
忽然散漫皆游去，一半掉尾潜菰蒲。
往来得所弄晴色，圆皮触动生浮珠。
困依垂杨看不足，尽日忘归谁与俱。
自从北走尘土窟，十年不复瞻蒪鲈。
凭谁画出江湖趣，东海今闻徐子虚。
毫端夺得生时意，京师好事争传摹。
写成双幅辄遗我，展舒活动惊堂隅。
穷搜前古少奇笔，此本只恐人间无。
任教涸辙强濡沫，对面相忘千里书。
偈颂六十五首
释普济（宋代）

东去西去，南来北来。
残羹馊饭，门外安排。
永嘉孔正夫生时父母年五十及登第则九十余矣正夫养志不仕明年父母皆死追念不忘为作此诗
郑真（明代）

朱颜白发寿期颐，喜看贤郎射策归。天上恩除承紫诏，堂前欢笑舞斑衣。

椿萱惨惨星霜变，莪蓼哀哀涕泗挥。幸际圣朝新孝理，征书行复下丹扉。
长歌续短歌
李贺（唐代）

长歌破衣襟，短歌断白发。
秦王不可见，旦夕成内热。
渴饮壶中不，饥拔陇头粟。
凄凉四月阑，千里一时绿。
夜峰何离离，明月落石底。
徘徊沿石寻，照出高峰外。
不得与之游，歌成鬓先改。
青玉案·水亭横枕荷花浦
赵以夫（宋代）

水亭横枕荷花浦。觉水面、香来去。亭上佳人云态度。天然娇韵，去分撋就，唱尽黄金缕。耳边低道清无暑。我欲卿卿卿且住。自笑风情衰几许。一床明月，五更残梦，不到阳台路。
六州
佚名（宋代）

昭圣武，不战屈人兵。干戈戢，烽燧息，海宇清宁。民丰业，歌咏升平。愿咸归畎亩，力穑为甿。经界正、东作西成。农务轸皇情。躬亲耒耜，相劝深耕。人心感悦，击壤沸欢声。乘鸾辂，羽旗彩仗鲜明。传清跸，行黄道，缇骑出重城。仰瞻日表，映朱紘。环佩更锵鸣。百执公卿。不辞染履意专精。准拟奉粢盛。田多稼，风行遐迩，家家给足，胥庆三登。
道爱堂
姚正子（宋代）

官称文母俨如临，冰鉴何须清白箴。
学道正传蘧瑗脉，爱人默契武城心。
帘垂永昼流疏影，琴入薰风奏雅音。
芹泮未为无子羽，从知善教入人深。
用赵教授韵谢程签判春雪 其一
阳枋（宋代）

看来川泳与云飞，道著两间无隐微。须信眼前都是易，若求高远又还非。
春来风雨，无一日好晴，因赋瓶花二绝
范成大（宋代）

酒冷花寒无好怀，柴荆终日为谁开?
三分春色三分雨，疋似东风本不来!
石懿老大夫生日
韦骧（宋代）

万石风流盛，中秋气序清。门弧当日庆，寿盏此时盈。

庭下芝兰茂，腰间印绶荣。况高颐养术，龟鹤得长生。
和叔康首夏书怀五首 其三
韦骧（宋代）

阮屐因山固少完，陶巾缘酒未尝乾。庭疏红药三春过，地近沧溟四月寒。

堂燕语酣如有诉，林蜂衙退自分团。太平吏隐真夷旷，安用机心寓腊丸。
赠别罗时清
杨万里（宋代）

四岁相从亦快哉，东游兴尽却西回。
诗中风月无疆界，圣处宫西元洞开。
握手论文两凄断，登山临水重徘徊。
亦山亭下梅花径，明日先生独自来。
书会溪郴阳瀑布图后三首
蒲寿宬（宋代）

山椒斫寒翠，涧曲披玄图。
写此一派润，化作万顷腴。
谁知田中禾，粒粒心上珠。